Hees Lions soek hul brul terugFoto: GB Jordaan. Laat ons nie doekies omdraai nie; die Lions sukkel deesdae om rugbywedstryde te wen. Die Johannesburgers het die onderspit in hul laaste vier Verenigde Rugbykampioenskap-kragmetings gedelf, terwyl hulle ook nie eintlik op hul beste in hul Uitdaagbeker-oorwinning teen die Dragons was nie. Ivan van Rooyen se span het as’t ware toe van vyfde na tweede rat in Ystrad Mynach gegaan om die wedstryd met 30 – 25 te wen. Nou speel hulle Saterdag gasheer vir die Sharks in ŉ VRK-kragmeting op Ellispark en Van Rooyen hoop dat sy spelers ŉ bietjie meeer avontuurlustige rugby vorendag sal kom. “Ons weet dat ons ŉ bietjie meer kanse op die aanval moet waag en nie vir hulle terugstaan nie. As ons net op ons verdediging en skopwerk staatmaak gaan hulle ons op die telbord seermaak,” het die Lions-afrigter gesê. Boonop sal die Johannesburgers hierdie naweek sonder twee van hul sterkste aanvalswapens moet klaarkom – Jordan Hendrikse (losskakel) en Henco van Wyk (senter) sal die wedstryd met beserings misloop. Hendrikse het ŉ seer skouer, terwyl Van Wyk onlangs ŉ enkeloperasie ondergaan het. Daarbenewens is Reinhard Nothnagel en Francke Horn ook nog op die krukkelys. ŉ Tikkie goeie nuus is dat Sanele Nohamba en Rabz Maxwane darem weer gereed vir aksie is. Hoewel Van Rooyen erken dat die Lions tans met hul rûe teen die muur is, meen hy dat Saterdag se wedstryd ook ŉ gulde geleentheid vir sy span is om weer op die wenpad te kom. “As die Sharks met hul selfvertroue sukkel (hulle het immers onlangs sleg teen die Stormers verloor) sal ons daaruit moet muntslaan. As hulle egter op alle suiers vuur sal ons ŉ manier moet vind om hulle onder druk te plaas.” Die wedstryd begin Saterdag om 15:00 en die aksie sal regstreeks op SuperSport uitgesaai word. Lions se toernooi-uitslae sedert 23 Desember 2022: Sharks 37 – 7 Lions Stormers 40 – 8 Lions Munster 33 – 3 Lions Connacht 43 – 24 Lions VRK-punteleer: